**Replantacija** (lat. *replantatio dentis*) predstavlja usađivanje zuba u njegovu sopstvenu alveolu. Ova vrsta intervencije primenjuje se samo kod jednokorenih zuba, odnosno kod sekutića, očnjaka i nekih pretkutnjaka. Do izlaska zuba iz alveole dolazi na različite načine: avulzija (pad, udarac, saobraćajna nesreća), usled greške stomatologa ili kao deo neke terapijske procedure (kada zub nije moguće izlečiti bez prethodnog vađenja).

Transport zuba
--------------

Tokom avulzije ili vađenja zuba dolazi do kidanja periodontalnih vlakana koja povezuju koren zuba sa desnima i alveolom, a ova vlakna ostaju vitalna oko 30 minuta. To vreme se smatra optimalnim za replantaciju. Transport izbijenog zuba se vrši unutar pripadajuće alveole ili ekstraoralno (u fiziološkom rastvoru, pljuvačci, mleku i sl). Ne preporučuje se transport u maramici, vodi, alkoholu, rastvoru antibiotika i drugim supstancama koje mogu da oštete površinu zuba, jer se tako umanjuju šanse za uspešnu replantaciju. Osim toga, kontraindikovano je i struganje zuba jer su eksperimenti na životinjama pokazali da se na taj način povećava mogućnost resorpcije i ankiloze korena (srastanje korena sa okolnom kosti).

Priprema i replantacija
-----------------------

Pre replantacije zub se čisti fiziološkim rastvorom, a iz zubne čašice se uklanjaju strana tela, krvni ugrušak i sl. Nakon toga se pristupa usađivanju sve dok zub ne zauzme ispravan položaj u pripadajućem zubnom nizu. Posle repozicije sledi fiksiranje (imobilizacija) zuba i tu svrhu se koriste splintovi: žičano-kompozitni, akrilatni ili kompozitni interaproksimalni. Najbolje rezultate daju fleksibilni splintovi, koji omogućavaju lagane pokrete zuba.

Svi replantirani zubi, bez obzira na uzrok njihovog izbijanja, moraju se fiksirati. Smatra se da je za to dovoljno oko 2 nedelje.

Endodontski tretman
-------------------

Kod zuba sa završenim rastom korena se ne očekuje revaskulatizacija pulpe nakon replantacije, ali je revaskularizacija moguća kod zuba sa nezavršenim rastom korena ukoliko isti nije bio izvan zubne čašice duže od 2 sata. Za funkcionalnu obnovu nervnih vlakana pulpe je potrebno oko 35 dana, a ukoliko i posle tog perioda ne dođe do obnove pulpe prelazi se na endodontski tretman.

Ovaj tretman podrazumeva kompletno uklanjanje mrtvog tkiva pulpe i punjenje kanala korena zuba odgovarajućim materijalom. Time se ograničava štetno delovanje nekrotičnog tkiva na okolne strukture i sprečavaju resorpcija i ankiloza korena 

Neki autori smatraju da je endodontski tretman bolje izvesti pre replantacije kako bi se predupredila upalna resorpcija, dok drugi smatraju da je taj tretman bolje izvesti kasnije. Ipak, opšte je mišljenje da se uklanjanje pulpe treba obaviti najkasnije 15-20 dana nakon avulzije.

Kao materijal za punjenje kanala korena koriste se meke paste na bazi kalcijum-hidroksida -. Periodoncijum se bolje obnavlja ukoliko područje oko vrha korena zuba nije tretirano ovim materijalom, a ukoliko je tretman ipak neophodan onda se otvor kanala korena zatvara gutaperkom.

Zarastanje
----------

Postoje tri moguća scenarija zarastanja nakon replantacije zuba:

* potpuni oporavak periodoncijuma,
* ankiloza - srastanje korena zuba sa okolnom kosti koja nadoknađuje izgubljeni periodoncijum i
* upalna resorpcija korena, koja dovodi do klimanja i ispadanja zuba.

Vidi još
--------

* Transplantacija zuba
* Avulzija zuba